Στη συμφωνία του Eurogroup αλλά και στην εγχώρια τρομοκρατία αναφέρθηκε ο Κυριάκος Μητσοτάκης κατά τη συνάντησή του με τη συντακτική ομάδα της εφημερίδας Politico στη διάρκεια της επίσκεψής του στις Βρυξέλλες την περασμένη Πέμπτη για τη σύνοδο Κορυφής του ΕΛΚ.

ADVERTISING

O κ. Μητσοτάκης χαρακτήρισε «πακέτο Τσίπρα» την απόφαση του Eurogroup τονίζοντας ότι η κυβέρνηση υποσχέθηκε στους βουλευτές της μια καλή συμφωνία και πήρε περισσότερη λιτότητα για το 2019-2020, ενώ παράλληλα ο πρόεδρος της ΝΔ εξαπέλυσε επίθεση κατά της Αριστεράς για θέματα βίας και τρομοκρατίας.

Πιο συγκεκριμένα σε άρθρο του Will Horner στο Politico, με τίτλο «η Ελλάδα φοβάται την αναβίωση της ακροαριστερής βίας», ο κ. Μητσοτάκης αναφέρει ότι «είμαστε η μόνη χώρα στην Ευρώπη που έχει εσωτερική τρομοκρατία, προερχόμενη από την άκρα αριστερά. Η βία προέρχεται αποκλειστικά από την αριστερά τα τελευταία χρόνια».



«Ο ΣΥΡΙΖΑ εξέθρεψε μια κουλτούρα μίσους όταν ήταν στην αντιπολίτευση και δεν έχει κάνει σχεδόν τίποτα για αυτή τη βία όσο κυβερνά. Δεν έχω δει τίποτα που να με πείθει ότι πραγματικά θέλουν να αντιμετωπίσουν αυτό το θέμα. Αποτελεί κίνδυνο για τη Δημοκρατία, αυτή η χυδαία πολιτική εκμετάλλευση», καταλήγει ο Κυριάκος Μητσοτάκης.

Σε ότι αφορά την οικονομία ο κ. Μητσοτάκης τονίζει ότι «η Ελλάδα πρέπει να αναπτυχθεί και τρεις είναι οι βασικές προτεραιότητες για να γίνει αυτό», μιλώντας στον δημοσιογράφο του Politico, Ryan Heath και προσθέτει: «Πρώτον, οι ελληνικές δομικές μεταρρυθμίσεις στην οικονομία. Δυστυχώς, ο πρωθυπουργός και η κυβέρνηση δεν έχουν ασχοληθεί με ουσιαστικές δομικές μεταρρυθμίσεις της οικονομίας. Μάλιστα, υπάρχει ένα σημαντικό πισωγύρισμα, όσον αφορά τις μεταρρυθμίσεις της προηγούμενης Κυβέρνησης. Δεύτερον, πρέπει να ασχοληθούμε σοβαρά με τα μη εξυπηρετούμενα δάνεια και τρίτον χρειαζόμαστε περισσότερο δημοσιονομικό χώρο».



«Αναγνωρίζουμε», σημειώνει o πρόεδρος της ΝΔ, ότι «η Ελλάδα πρέπει να υπεραποδώσει ώστε να αποπληρώσει το χρέος της. Αλλά τα 3,5% πρωτογενή πλεονάσματα, τα οποία διαπραγματεύτηκε ο Έλληνας πρωθυπουργός στις 15 Ιουνίου, είναι υπερβολικά».



Στο γερμανόφωνο newsletter «Morgen Europa» του Politico, ο κ. Μητσοτάκης υπογραμμίζει ότι «ο κ. Τσίπρας υποσχέθηκε στους βουλευτές του μια καλή συμφωνία. Αλλά τι πραγματικά πήρε; Περισσότερη λιτότητα για το 2019 και το 2020, χωρίς κανένα αντίκρισμα. Ο κ. Τσίπρας απέτυχε και ο ελληνικός λαός το έχει καταλάβει».



«Η αλήθεια είναι όμως ότι ποτέ δεν περίμεναν ότι ο κ. Τσίπρας θα μπορούσε να πάρει μέτρα για το χρέος. Αντ’ αυτού, έχουμε μέτρα για μετά τη λήξη του προγράμματος τον Αύγουστο του 2018. Το πραγματικό θέμα είναι η έλλειψη αξιοπιστίας αυτής της κυβέρνησης. Εμείς, η Νέα Δημοκρατία, πιστεύουμε ότι πρέπει να υπάρχουν δομικές οικονομικές μεταρρυθμίσεις. Το πακέτο της 15ης Ιουνίου είναι “πακέτο Τσίπρα”», σημειώνει ο πρόεδρος της ΝΔ.